Tazas
Tazas (rus. Таз) – upė Rusijoje, Jamalo Nencų autonominėje apygardoje. Prasideda Sibiro skliautkalvėse, teka į šiaurę, šiaurės vakarus pelkėta Vakarų Sibiro lyguma. Sudaro daugybę atšakų, protakų, meandrų. Įteka į Karos jūros, Obės užutekio Tazo užutėkį. Didžiausi intakai: Didžioji Širta, Chudosejus (dešinieji), Tolka, Časelka (kairieji). Tazas užšąla nuo spalio iki birželio. Žemupys (450 km ruožas) laivuojamas. Žvejyba. Prie Tazo žiočių įsikūrusi Tazovskio gyvenvietė.